MÄRKUS Selle standardi ingliskeelses tekstis on ehituspaikade ja muude taoliste paikade madalpingeliste aparaadikoostete kohta läbivalt kasutatud lühendit ACS (assembly for construction site, vt 3.1.101).
EE MÄRKUS 1 Standardi prantsuskeelses tekstis kasutatakse samal viisil lühendit EC (ensemble de chantiers), saksakeelses tekstis aga lühendit BV (Baustromverteiler). Järelikult ei ole ühtegi Euroopa ametlikes standardimiskeeltes kasutatavat lühendit otstarbekohane eesti keelde eelistatult üle võtta. Standardi eestikeelses tekstis ehituspaikade jaoks ette nähtud koostete kohta mingit lühendit ei kasutata.
EE MÄRKUS 2 Standardisarjas EN 61439 kasutatakse madalpingeliste aparaadikoostete tähenduses läbivalt terminit kooste (vt osa 1 termin 3.1.1).
Standardi 61439 see osa määratleb erinõuded ehituspaikade koostetele,
— mille nimivahelduvpinge ei tohi olla üle 1000 V ja nimialalispinge mitte üle 1500 V;
— milles sisalduvate trafode primaar- ja sekundaarnimipinged jäävad ülalnimetatud piiridesse;
— mis on ette nähtud kasutamiseks välis- või siseehituspaikades, st ajutistes tööpaikades, millel üldiselt ei ole avalikku juurdepääsu ja kus sooritatakse kinnistu (ehitise) hoone ehitus-, paigaldus-, remondi-, ümberehitus- või lammutustöid, üldehitustöid, kaevetöid või muid taolisi töid;
— mis on varustatud ümbristega ja võivad olla teisaldatavad (poolkohtkindlad) või liikuvad.
EE MÄRKUS Selle standardi eestikeelses tekstis kasutatakse edaspidi termini ehituspaikade kooste asemel sünonüüm-lühiterminit ehituspaigakooste.
Kooste võib olla valmistatud ja/või kokku pandud muu kui algse tootja poolt.
See standard ei kehti üksikseadmete ja iseseisvate komponentide kohta, nagu nt mootorite käivituslülitid, sulavkaitse-lülitid, elektroonikaseadmed jne, mis peavad vastama asjakohastele tootestandarditele.
See standard ei kehti koostetele, mida kasutatakse ehituspaikade abihoonetes (kontorites, riietusruumides, koosteruumides, sööklates, restoranides, puhke- ja tualettruumides jne).
Selle rahvusvahelise standardi kohaselt toodetud seadmete elektrilise kaitse nõuded on esitatud standardis
IEC 60364-7-704.